khistorydata/jeongjo-sjw-relations huggingface dataset:
정조 18년 · 목
左議政金履素啓言俄於閤外聞之昨日承宣事萬萬駭然親承筵敎而不爲知委致使擧行之錯誤況伏聞事屬祀典豈敢若是漫忽乎請當該承旨亟施罷職之典宜矣敎以究其本事則譴罷足矣還宮之夜不憚勞憊酬應已過夜分特以重祀典之意申言勿用刑之意則忌置不傳昨夜提問之下敢以初不聞知而有若勒加責敎者然放恣無嚴莫此爲甚如無筵敎同入之備局副提擧何以承聞本司擧行不爲用杖乎不從此也還宮後例有酬應孰不知之則伊日坐直以生疏之下位省記渠獨規避特敎入直則乃反看作若役如許之人若不嚴繩何以懲後施以投畀之典
정조 18년 · 강
命勿施高陽民金守淡請北漢餉穀捧留本郡事上言
정조 18년 · 목
左議政金履素啓言卽見高陽居民金守淡等上言則以爲北漢移轉穀自今年定式卽目極嚴本郡距山城近坊爲二三十里遠或爲六七十里程途驗峻擔負運輸之際宂費浩汗捧留本郡以紓窮困之力爲辭矣城餉之無得捧留本邑當初法意極爲嚴重且今番新定節目亦甚嚴明則到今有難撓改請上言置之從之
정조 18년 · 강
命義州金鳳永上言問于該府更稟
정조 18년 · 목
左議政金履素啓言卽見義州民人金鳳永等上言則以爲本府有補民役築筒沓而近不無成毀之患故前府尹趙鎭宅請得留庫米一萬石分給民間於元還之外限八年取耗還報本米之意筵稟定奪自今春已分給今當捧納而還留之弊邑邑同然殆難支保今又新創一萬石別還其弊反甚於民役之弊將未免盡劉之境秋捧時依戶曹例每石三兩以錢代捧七年之間作爲錢還之幷耗及當八年本米還報之限以米收捧還納留庫爲辭矣果如所訴則合有矯捄之道而遠外事情有難料度請問該府使待報來後更爲稟處從之
정조 18년 · 목
右議政李秉模啓言昨以幸行時別抄犯科事請推該將臣草記蒙允矣追聞現捉者乃是駕後云臣之輕聽摘奸備郞之言莫重奏御文字有此錯誤萬萬惶悚該備郞方在拿處中姑不敢請勘而請該將臣問備勿施兵曹判書具庠推考從之
정조 18년 · 목
右議政李秉模啓言玉堂若有所懷則當於承旨未就座之前仰奏而今於就座之後獨爲進前請校理尹光普推考從之
정조 18년 · 목
戶曹判書沈頤之啓言本曹正郞鄭東敎今已仕滿而本曹多有擧行之事不可差代請仍任從之
정조 18년 · 강
以辛亥元還及癸丑常賑牟作錢條一萬二千四百八十兩零劃送嶺南三漕倉除留米價仍飭本道賑租耗條勿爲作錢以充牟作錢之代
정조 18년 · 목
戶曹判書沈頤之啓言嶺南三漕倉除留未五千五百石價錢一萬六千五百兩及今區劃然後可以換貿而本道無他錢貨留儲只有辛亥元還作錢條所餘爲三千五十兩零癸丑常賑牟作錢所餘爲九千四百三十五兩零合計兩條爲一萬二千四百八十餘兩姑先以此劃送使之趁期換貿不足數四千餘兩從當更爲區劃以此分付而當初常賑牟之許以作錢蓋以牟作租之意前頭常賑租耗條有裕時勿爲作錢以充其代也令本道一依其時廟堂覆奏施行俾無穀簿虧欠之弊似合宜請下詢大臣處之詢于大臣左議政金履素右議政李秉模曰戶判所奏誠得宜矣從之
정조 18년 · 강
命慶尙道儒生徐孝中依律勘處
정조 18년 · 목
禮曹判書閔鍾顯啓言慶尙監司趙鎭宅狀啓金海儒生徐孝中照訖帖僞造換名之罪査出登聞請拔去原榜矣依狀請拔去科場作奸自有其律不可拔榜而止以依律勘處之意請分付道臣從之
정조 18년 · 강
命春秋館修正光海朝史草
정조 18년 · 목
禮曹判書閔鍾顯啓言臣於年前太白藏史之行考見光海朝日記則尙未修正只有史草而此亦年久磨破將使十六年國桀無所憑信名臣碩輔節行言議同歸堙晦者誠爲欠典臣意則自春秋館取來日記趁卽修正依燕山日記例刋印蠟紙藏于各處史庫似宜請議于大臣處之從之
정조 18년 · 강
訓局請以明春設行中旬從之
정조 18년 · 목
訓鍊大將徐有大啓言本局中旬當依下敎擧行而容入物力姑未辦備勢將隨區劃設行則易致深冬請待明春擧行敎以然則待開春卽爲設行
정조 18년 · 강
以趙尙鎭李海愚爲承旨前望也
정조 18년 · 강
遞大司諫洪仁浩正言李元八
정조 18년 · 목
敎以諫長之情勢宜欲一遞與違牌正言許遞
정조 18년 · 목
以徐有成爲大司諫李東冕爲正言鄭東觀爲應敎沈晉賢爲右尹
정조 18년 · 강
命忠定公趙璥家緬禮時錢穀雜物量宜輸送
정조 18년 · 목
敎曰故相趙忠定家緬事依故相靖敏例有助給葬需之敎矣其家以先訓難於祗受云過矣禮葬雖不受特敎助給何必如彼然亦不可如例强迫令該曹該道錢穀及雜物量宜輸送後草記狀聞事分付○戶曹以米十石太五石木綿三十疋石灰一百石輸送啓
정조 18년 · 강
移送大同敗船沙工李光寅等于秋曹
정조 18년 · 목
右捕廳啓言羅州大同米敗船沙工李光寅林之英及船主延允行張好碩等自本廳屢次施威嚴加盤覈則光寅招以爲稅穀一千二百三十八石內四十石則作錢之狀已悉於本道査覈時十九石有負債於京江金命澤處除付傳償十石則本邑大同吏處除給情債一百二十六石則分運於林之英船隻一千四十三石則裝載到古群山前洋逢風致敗而未拯穀一百五十五石實非未拯卽私自區處之數而自本道嚴刑定配於楊口縣七月念間自配所逃躱上京現捉云之招以爲全昧法意徒貪船價一百二十六石果爲卸置於船主張好碩家云好碩招以爲果爲卸置於其家光寅上來推尋之際現露於譏察云命澤招以爲果有給債於光寅兄弟不知米包之所從來果爲受食云故卽爲還徵移送惠廳而李光寅之偸弄國穀至於一百五十五石之多而隱然諉之於臭載未拯之中者情迹俱綻道啓未拯之數脗然相合節節凶濫又其編配之蹤肆然逃躱不可不重究林之英同惡相濟自有當律允行好碩等身在宗江謂不干涉容或無怪而牢諱分贓之迹萬萬痛駭光寅等竝移送秋曹照律上項未拯條一百二十六石之分載於之英船者前旣還捧林命澤處十九石今又準徵情債條十石則自惠廳發關本道刻期徵捧爲宜允之
정조 18년 · 강
命壯勇大將兼察禁衛大將
정조 18년 · 목
因政院禁將李漢豐仍佩往來啓辭有是命
정조 18년 · 강
承旨金履成以各陵奉審形止書啓
정조 18년 · 목
履成啓言臣馳詣奉審則恭陵御床上紫的褥內拱渝傷月廊柱根塗紙渝色薍薕五浮懸索十臣里竝絕傷獻官拜席一立破傷順陵御床上紫的褥內拱蠹傷樑上塗灰間間剝落月廊薍薕三浮擔桶一部馬尾篩一部竝破長陵丁字閣月廊別紋地衣四張守僕紅衣二件臼油紙一張竝破昭寧園殿內別紋地衣四張薍薕二浮竝破雉羽箒一部守僕紅衣一件祭官白紋地衣一部竝破綏吉園殿內別紋地衣一浮破紅箭門柱根塗灰剝落守僕紅衣一件破溫陵御床下彩花紋席一立破神門正門左右挾門塗紙竝渝色造泡袱一件柳柄器八部馬尾篩一部雨傘柄守僕紅衣二件頭巾四件俱破俱宜趁卽修改
정조 18년 · 강
命廣州府尹徐美修緘答勿施京畿監司徐龍輔發緘取招刑曹堂上推考
정조 18년 · 목
京畿監司徐龍輔以廣州府尹徐美修問備答通回移以爲輦路修治至重擧行尤當盡力而愚迷不能董飭石角多出高低不平以至此境昏憒之罪實無所逃惶恐遲晩刑曹啓言美修旣已遲晩所當照律係是二品職不敢擅便敎以其所緘推豈特治道一事則所謂對供無異問東答西名以都差使員者一路一應凡事無不總執而爇炬違式馬幾銜橜亦渠不職之罪況塗墍不謹有駭觀瞻此政不知繕室焉知稽田者如許守令之迎送無關於檢田之時該道伯姑且仍置都差員不欲徑勘先施末勘之末勘則何敢拈出一條遊辭漫漶道伯亦何敢於此着署移送楷關乎揆以國綱節節駭然此啓目勿施竝與道伯發緘廳坐前取招捧入本曹粘啓難免署惟謹之責卿等推考
정조 18년 · 강
命京畿監司徐龍輔問啓
정조 18년 · 목
政院啓言問于京畿監司徐龍輔處則以爲再昨日動駕擊錚只有瑩中子一人而語極猥越有非循例狀聞之事故昨已筵稟勿施上言則必自各該司發關知委然後可以直爲回啓者直爲回啓可以査實狀聞者杳實狀聞而昨日只有備邊司關二度來到一則北部幼學李蓍聲上言而蜂峴以東樹木禁養事也一則廣州幼學李元燮上言而宜安大君墓位相訟事也蜂峴以東樹木禁春事不可不詳審形便然後始可覆啓宜安大君墓位事亦不可不詳審眞僞然後始可決處故竝已發關於高陽廣州兩邑使卽詳審詳杳後報來以爲狀聞之地而此外元無各該司一張來到故不得擧行云矣敎以事實旣如此問啓之命由於昨日承宣所爲而然畿伯卽令退去
정조 18년 · 강
召見到記及應製入格儒生于煕政堂
정조 18년 · 강
命水原儒生李弘謙許赴每朔應製
정조 18년 · 목
敎曰今番應製連日入格其才可尙無論準式與否生員李弘謙每朔應製特爲許赴事下諭于水原留守
정조 18년 · 강
遞承旨尹長烈以兪漢寧代之尋命遞差以林濟遠代之竝前望也
정조 18년 · 목
敎曰何時出牌尙不入來同副承旨兪漢寧遞差前望單子入之待下批牌招察任遂以濟遠批下
정조 18년 · 강
以林濟遠補高靈縣監
정조 18년 · 목
濟遠違牌敎以有除輒違從重推考更爲牌招濟遠又違再牌敎以又復違牌處義太過行左承旨林濟遠推考更爲牌招入直濟遠三牌不進敎曰臺評今不可追提大臣筵奏亦不過體例間事則有何鐵限輒事違越至於今日三牌不進而極爲寒心行左承旨林濟遠高靈縣監除授當日辭朝時任縣監遞付京職
정조 18년 · 강
以李邦榮權▣爲總管前望也
정조 18년 · 강
以金履成爲承旨前望也
정조 18년 · 강
重推大司憲蔡弘履推承旨沈晉賢
정조 18년 · 목
以東堂文科監試官望筒敎以此單望也單望豈可點下乎未差之代宜卽微稟差代書入而不此之爲憲府首堂從重推考當該承旨亦爲推考政官牌招開政
정조 18년 · 강
有政吏曹判書李致中參判黃昇源兵曹判書具庠進
정조 18년 · 목
以安策爲掌令任希存爲校理閔鍾顯爲知敦寧李義弼爲同敦寧徐榮輔爲禮曹參議丁範祖李鼎運爲同義禁李瑞朝爲持平安昌君燝爲副總管鄭學畊爲慶尙左水使
정조 18년 · 목
敎曰總使雖是閑局名曰將任豈可久曠統制使催促辭朝
정조 18년 · 강
罷禮南左水使鄭學畊職
정조 18년 · 목
敎曰侍衛入來旣在闕中不卽肅謝慶尙左水使鄭學畊罷職
정조 18년 · 강
命許施倭人公作米退限之請
정조 18년 · 목
備邊司啓言卽見禮曹粘目則枚擧東萊府使尹弼秉狀啓以爲裁判差倭以公作米退限事出來而當初作米退限實出於一時特恩則看作前例限年出來極爲駭痛更加責諭使不得提說至於許接自是前例所贈宴禮單雜物令該曹照例磨鍊下送爲辭而裁判出來者勿論所幹之何事姑許接待旣有已例事係邊情請令廟堂稟處矣已出來之差倭分付本府及該曹其所接待之節使之依例擧行至於公作米退限此乃從前特恩則不可視爲應行每每請退嚴加責諭使之卽爲還送禮單等物照例擧行之意分付該曹何如允之敎以公作米退限事旣多特許之例今番亦爲許施事分付可也
정조 18년 · 강
金吾以時囚鄭濂勘放啓
정조 18년 · 목
義禁府啓言時囚罪人鄭濂考律勘放事命下矣鄭濂京畿監司徐龍輔啓本內素以邑底居生之人難掩出人官府之跡而雖以衙門咆喝歷階呈狀等事觀之常時頑濫可以推知其罪狀令攸司稟處罪依律文杖一百收贖告身盡行追奪放送
정조 18년 · 강
行式年東堂文武科初試
정조 18년 · 강
召見高靈縣監林濟遠于誠正閣
정조 18년 · 목
濟遠辭陛也○予謂濟遠曰處義過矣卿若不足責之人則大臣豈必提飭也昨日三牌違召是何事也濟遠曰大臣旣言廉隅臣雖愚迷湔劣豈不顧官職去就乎予曰似當有節拍故特命外除而今番風雨後念及嶺民未嘗一時弛慮今遣卿矣必着念賙濟苟有所釐革矯捄之事直爲上疏限歲前莅任各別濟拯可也出自宰列則鎭物德民與他稍異往須善爲也
정조 18년 · 강
召見舟橋堂上沈頤之于重熙堂
정조 18년 · 목
予曰近日舟橋事已皆措置否頤之曰前堂上鄭民始幾皆經紀措辦臣不過按而行之申而飭之而已矣予曰船隻事將何以爲計頤之曰五十隻則欲執留四十餘隻則當還送矣予曰民情何如頤之曰詳探渠輩事情則皆願撤橋後還歸云矣予曰今年秋事初有庶幾之望矣向者大風多有所損云豈不可悶頤之曰頃日得雨之後幾至小豐矣風災之餘雖多被傷而日候差晚出場姑遠沿路諸處則所見甚好云矣頤之曰今秋當濬川而餘財不敷日晷漸短以臣賤意則待明春日力稍長財力稍裕擧行則似好矣予曰依爲之頤之曰臣於舟橋多有擧行之事而旣是城外故不敢擅便出去矣予曰從便往來
정조 18년 · 강
遞承旨金履成以李益運代之前望也
정조 18년 · 강
遞差大司憲蔡弘履大司諫朴宗來執義李秉喆修撰尹悌東
정조 18년 · 목
敎曰次對以後事端妥帖近日三司非齋日而無端不爲詣臺牌招則亦皆屢違至有若此則幷與新發之啓而不爲賜批之敎而一味逡廵極爲駭然近日行公三司一幷遞差
정조 18년 · 강
領議政洪樂性上箚賜批仍命韓晚裕定配分揀
정조 18년 · 목
箚略曰臣於近日一事有可以仰裨孝理之政者惟殿下恕其妄而納其愚焉韓晚裕方謫北關聞其老母與故重臣回卺年今八十有二歲矣衰病凜綴有朝夕難支之慮而日索其子人不堪見云似此切急切悶可矜可哀之情理合有參量之道念其所坐非但晚裕一人其日諸人俱不免涉禁而特是不知不覺之中徒思懲討之爲重反昧干犯之爲罪則漢法寬大曲加原恕不害爲曠蕩之典況南北投竄罰亦施乎又況晚裕情理之有不忍不念者乎顧臣癃疾登筵未易有此煩陳伏願特命宥還以廣孝理之治批以韓晩裕之有老母曾亦聞知而年紀之如許情理之如彼果未及慮到何覺之晚也卿箚是矣卽爲分揀仍令畿營三懸鈴知委俾卽歸覲雖於尋常編配篤老侍下皆許收贖而同罪者未聞以他人之親年混施孝理之政箚中曠蕩二字似有所指於言外究厥所犯實係罔赦漢法之寬大嚴於不敬卿須諒之仍命遣史官傳諭
정조 18년 · 강
命北伯厚州地方移置僉使復設邑治當否指陳形便
정조 18년 · 목
備邊司啓言卽見南兵使李格狀啓以爲厚州蓮池坪祥覇坪都野坪等地流入民戶爲八十八戶人口爲一百九十名而査問其原籍官則會寧等七邑之民自昨年秋冬次次流入掘土爲幕斫木結巢翻土播種廣墾原野一幷驅逐則號呼不去邊上事體雖極嚴重數百民生不可不念姑待收穫逐出而厚州周遭爲三百餘里土地膏沃峯巒重疊素稱產蔘之地而人烟不通故彼人之潛越採牧恣意爲之古人設置意亦有在則厚州之復設誠甚便好請令廟堂稟旨分付矣厚州形便故相臣南九萬疏陳甚詳就其中利害之較然者有三一則三甲形勢極其孤絕脫有緩急無可相救而厚州之地則郊野廣濶田土肥沃地形漸下風氣頗溫霜降最晚五穀皆熟大異於三甲之崎嶇瘠薄寒苦又甚設邑於此可作三甲輔車之依也二則萬有一彼人謂本已有復據廢地一踰烏蔓嶺直入別害則廟坡以北諸堡及三甲皆在賊背自別害至咸興雖三百餘里其間民居鮮少如入無人之地設邑於此可作咸興藩籬之固也三則厚州復設之後自作魚面江口神方廟坡等諸鎭悉爲內地皆可革罷而鎭民之若可除也凡此數條皆出於積費籌度不是造次間懸空說去則其爲確論庶可無疑而及夫設鎭之後適有犯越之事乍施旋罷竟失實效豈非可恨之甚者乎犯越之憂江邊諸邑鎭之所同非獨厚州爲然故相亦已論之詳矣今距其時雖已百餘年之久建州之雄長如舊彼居之絕遠如舊三甲之彫弊諸堡之困疲視其時更有甚焉先設一鎭於已試之地以爲實邊固圉之道恐非失計而僚相及諸宰之論或不無參差邊門之事在所難愼前此流入之民則勿爲驅出使之安業稍觀來頭更議設施實合事宜請以此分付亦令道臣採探設鎭便否爛熳商量論理狀聞後稟處敎以民居與關防俱有所益泉甘而土肥與復設之茂山無異云則一因而一罷特由適然且況在昔甲寅百二十年之後又有此議事若有所待地勢向陽五穀登熟樂赴之民戶逐出一款非所可論長津不毛無人之境猶爲關防而設邑則是地之曾爲邑治而樂生而好居之處乎至於犯越之慮沿江一帶十倍有甚則此而云云未知其然然僉使之先爲移置邑治之眞箇復設當否分付道臣使之細入商量指陳形便
정조 18년 · 목
政院以應敎李相璜陳疏徑出坪等違召玉堂上下番俱空請今日政新除授玉堂待下批牌招允之敎以違牌兩玉堂情勢似欲一伸許遞今日政差出
정조 18년 · 강
有政吏曹參判黃昇源兵曹判書具庠進
정조 18년 · 목
以閔台爀爲大司憲朴基正爲大司諫高宅謙爲執義尹羽烈爲副校理尹益烈沈興永爲修撰崔昌迪爲洪川縣監○再政以尹序東安策爲校理○三政以洪克浩姜文會爲掌令閔鍾顯爲知經筵尹師國爲知春秋李義弼爲同春秋李敏輔爲知事李普漢爲慶尙左水使
정조 18년 · 강
命以明日行日次儒生殿講及次對
정조 18년 · 목
政院以日次儒生殿講日子稟敎以明日爲之雖値殿座此時民事一心憧憧次對使之依例來會
정조 18년 · 강
命殿講館學寄齋生初試者付於再明日終場別試箴銘頌定座次仍命勿爲出齋
정조 18년 · 목
敎曰明日之爲殿講蓋爲渠輩之初試也受點書啓置之館學居齋幼學使之一幷應講通以上當給初試付於再明日終場而策文渠輩似未嫺別試箴銘頌定座次此是特敎初試之類今番則勿爲出齋事令大司成知悉
정조 18년 · 강
命武一所試官一幷罷職監試官李碩遠畿沿定配
정조 18년 · 목
漢城府啓言武一所監試官以洞任之不爲來待捉致南部書員使令至於決杖云雖有可治之罪所當移文臣府以爲査治之地而有此犯科請當該監試官罪狀令攸司稟處敎以雖以奉命史官之體重而未及知有受敎者猶且不爲饒貸則史官勘罪未過旬餘又有此所謂監試官之故犯究厥所爲萬萬痛駭雖曰不知不知亦罪當該監試官爲先問名畿沿定配監試官之事試官雖難論罪豈可不爲挽止乎當該試官一幷罷職
정조 18년 · 강
命馬島回禮單依例磨鍊
정조 18년 · 목
備邊司啓言頃因馬島議聘書契退却別幅一體捧納之意纔已行會於萊府矣在前不爲許接之時回禮單亦必參酌磨鍊而今番則旣承筵敎特爲依例磨鍊之意請分付該曹允之
정조 18년 · 강
推同義禁李鼎運拿引儀趙德漙
정조 18년 · 목
承旨沈晉賢啓言二品官之翌日肅拜先後四拜而同義禁李鼎運先行四拜後只受官敎直爲出去請推考警責當該引儀所當重勘從之敎以通禮院官員拿處
정조 18년 · 강
命兩司勿爲出牌
정조 18년 · 목
政院以次對時兩司當爲進參請待開門牌招敎以自當入來豈可請牌乎
정조 18년 · 강
遞承旨沈煥之以黃昇源代之前望也
정조 18년 · 목
煥之不爲仕進敎以今姑許遞令該曹口傳付軍職使之進參於次對
정조 18년 · 강
命備堂趙鎭寬牌招
정조 18년 · 목
因次對進不進單子敎曰吏兵判之稱病可惑其外諸堂稱病駭然一竝嚴飭入侍徐有臣聞有實病而趙鎭寬之病過矣卽爲牌招入侍
정조 18년 · 강
御煕政堂行日次儒生殿講及抄啓文臣親試上齋生應製召見大臣備堂藥院提調
정조 18년 · 목
具翼善冠袞龍袍陞座試官率日次儒生入庭行禮仍命開講○敎曰抄啓文臣親試兼行於今日○試官率抄啓文臣入庭行禮命上齋生同爲行禮以擬漢命列侯諸將毋敢隱朕各言其情爲詔題謂公曁曁公來于于爲賦題命抄啓文臣及上齋生同題從自願製進予曰儒生旣皆自作自書則抄啓文臣豈可用書吏倩手乎皆令自寫可也予又曰向來李遇濟疏中日次講賜第之弊言則是矣齋任輩若能粗解句讀便欲倖望科第此習不可長也今番則抽籖於深處栍亦峻考除非發難文義應對無窘者外竝置落科可也○大臣諸臣以次進伏予曰近日以民事一念憧憧宵衣旰食猶屬歇後語也所謂月六之賓對未必有嘉謨嘉猷則亦不過應文備數而今年諸道農形有不可只憑道啓而領略諸宰所聞亦應有詳略淺深之可知者故昨夜下敎未明求衣亶出求助之念而備堂七人之一時懸病此何事體備堂則猶是具僚也行公大臣之只委下位無端不參是豈成說乎政府故事決不如是而左相之事誠莫曉也如是而其可曰仰體倚毗之眷俯恤民生之意耶如此次對其何爲之大臣以下竝卽退去可也右議政李秉模等退出
정조 18년 · 강
遞大司諫朴基正掌令姜文會
정조 18년 · 목
承旨洪仁浩啓言次對諸臣雖命退去而三司旣登筵則所當進前傳啓而謂有所懷起伏於楹外大損臺體請入侍三司竝推考從之○大司諫朴基正掌令姜文會啓言臣等筵體生疏不善周旋至有承宣請推之擧豈可晏然臺次請命遞斥敎以擧措大損臺體依啓兩司在外及未肅拜人竝許遞與未差之代前望單子入之待下批牌招先入侍後謝恩
정조 18년 · 강
以李坤爲大司憲洪明浩爲大司諫尹在醇爲執義申大尹爲司諫趙章漢兪漢人爲掌令李之耼趙德潤爲持平李允行李心傳爲正言前望也
정조 18년 · 강
承旨李益運上疏命還給
정조 18년 · 목
疏略曰向者薇垣點下之恩乃在臺廳長銷之餘臣惛不自量觸冒威靈庶幾天心開悟義理獲伸殿下之所以處之者一切反是寸紙春秋置之有無之間擧世公議依舊伈泄而止此豈平日所望於聖明也哉臣誠未格天言不見孚袞闕則遂非而文過臺啓則有傳而無批一則臣罪二則臣罪伊日分義之壞損擧措之駭妄有不可恤而合啓之尙未登徹臣罪當死死爲不瞑之鬼生爲戴罪之身其生其死無往非罪從今以往臣當囚首息影含恩訟愆以爲未死前自靖而已豈可貪恩戀寵揚揚於近密之列哉我殿下御極以來何嘗有一事之過中一言之失平而忽於夏秋以來事屬懲討必欲漫漶絲綸之間動拂群情雖以日前事言之三司之啓單臺聽批在古無聞而得來喪性之一姜儐深夜臺省勒使承聆彼儐固無足道而此亦殿下之過擧也又況搢紳之間人鬼雜糅近日之差除陞擢至及於凶醜罔赦之類此又殿下過擧之過擧也殿下於討逆一事終始箝勒觸處顚倒雖或快心於一時之私恩恐不可以垂法於天下萬世矣殺臣等十輩國未必削而封置數紙畢竟不徹則國之存亡如一髮思之及此不覺懍然臣於見職豈或爲揚揚出膺之計而聖飭截嚴臣徒懷嚴畏冒沒祗肅抑臣別有所恧蹙不自安者近者三司之臣沫血飮泣以疏以箚日積公車而禁令便作金石喉司一例退却若使臣拚棄廉防因仍蹲據惟順聖旨一切斥退則自顧初心寧不矛盾又況臺啓出納該房主之臣是該房而姑舍前日手傳之紙更捧別入新發之啓則有靦面目人謂斯何伏願亟削臣所帶之職以安賤分敎以極爲放恣還給牌招察任
정조 18년 · 강
司直金載▣上疏賜例批
정조 18년 · 목
疏略曰臣旬日之間三上章三辭職矣一辭而恩益重再辭而官逾盛凡有所辭輒進一官今叨此尤萬萬不敢當之職其所以辭者乃所以要也辭之則義不敢也不辭則情至迫也跼高履厚若無止屆何由使苦心血懇仰格我慈覆之天也噫日昨守禦使之命聖心爲念先臣特簡推及臣身記古拊孤恩言曠古嗚呼殿下記念先臣者以其心也先臣之事我殿下者亦以心也先臣之心沖素謹畏以進爲退以是而持躬以是而報國且以是留誡于臣一是心無替此先臣所以受知于殿下垂庇于臣身者也今殿下錄臣而用臣者謂臣是先臣之子也倘以視先臣之念視臣臣以先臣之心爲心上而任之順其方下而事之率其道進不獲戾于朝退不忝先于家則是殿下特達之恩克全於終始先臣不昩之心庶伸於存沒泉路有知必當隕結而今乃超擢則太驟兠攬則無漸秉銓衡而歷遍館閣佩戎符而兼管保障而顧其間纔數朔有餘日矣人事所召物理必徵不㚄則沛匪朝伊夕若使先臣尙在則必當執臣之手遑遑蘄號於天地父母之前也況伏念臣年紀未衰四大無疾若使循序任使村器相當則趨走供職殫竭爲期追先臣未卒之志報殿下罔極之恩者何患無鎭長日月而今乃以一世華要同時幷湊有若匪臣莫可如將不及者然不但臣一已之私憂淸朝用人之政將何以鎭物情而服民志也哉伏乞亟收守禦新命俾得以仰戴恩造俯全微忱
정조 18년 · 강
左尹趙鎭寬上疏賜例批
정조 18년 · 목
疏略曰臣之受恩千古一人耳自先臣遭罹以來蒙被我殿下罔極之德與天同大凡所以昭雪而薰沐之前後匪一臣每奉恩言不啻若寒谷之遇春風顚桹枯荾固已欣欣向榮矣至於六月十六日處分卽先臣再生之日也臣孤露不死得有是日母子家人發蒙覩天如夢如癡且驚且喜幽明之際如聞歎息穹壤之間只有涕淚而已嗚呼政注一着是先臣難慕之情而天日在上徹底昭晣者已有年所則彼關西一事特影子耳然而繭絲乃其自效也怨則積焉脂膏卽其所處也誣則厚焉卒之金穀之案齊于北斗噫蒋堂之失人心治太嚴也臨安官錢七十萬非理之罔也而世無程叔子之卞明又孰肯爲吉陽訟冤乎臣之抱玆至痛十九年矣間嘗血書籲天聖批惻怛而特以事會之遷拖伸暴無期幸際我邦家千一之慶辰孝理所及特垂提飭先之以繡覈申之以籌議於是乎恩綍屢百言昭如日星條條區別字字洞卞不惟明其誣從以暴其心從古人臣之伸誣亦何限而未有如臣父之所被者臣雖萬萬糜粉其何以少答夭地之恩哉自蒙湔滌以後亞尹禁堂除誥聯翩臣惶隕感激急於叩謝一未敢辭巽昔人所謂不如是則不足以仰承德意正爲臣設也忽於千不近萬不當之地又有此籌司新命臣三聞然後知其傳之匪妄四體震掉莫知所以及奉恩敎下者至擧先臣未卒之志臣伏讀未半聲戾俱發誠以先臣受知於殿下如此之深丹書纔洗袞褒遽加不以臣不肖俾繩其武嗚呼臣之有今日卽先臣之遭逢也先臣之志事亦是臣今日之心也然而先臣歷試外內踐歷固多臣則無是也自來汚疏處窮愈甚猝使之與聞廟謨得不駭四方之聽哉況臣老母積憂所薰餘悸成疾日夕敎臣者恩造之前戀慕之義也恩造以後滿盈之戒也自聞此報一則感涕一則憂懼若置臣於百尺竿上寖息不寧臣將何以慰鮮之乎賓對有命天牌儼臨自顧此身非臣所有去就辭受固宜一聽於天臣竊有請焉詩不云乎顚之倒之趨走之謂也遐不作人成就之謂也殿下欲使臣趨走之乎抑欲成就之乎濟濟淸朝去一拙澁之物豈不有關於朱子所謂風俗之盛衰者乎伏乞籌堂恩差亟命反汗見帶諸任竝許鐫改仍命選部勿復檢擧俾臣得以退守先臣之松楸歌咏聖世之棫樸不勝萬幸
정조 18년 · 강
命四學齋任洪獻榮等十七人竝限三朔停擧其代擇其能講能製者塡差罷前大司成鄭大容職
정조 18년 · 목
敎曰向來臺疏中科弊論列言則是矣知且姑爲意亦有在而今日捧講稍欲主嚴所謂齋任生口無不聱牙讀無不錯誤此蓋差任時不問實才與否而然雖以渠輩言之差任三朔尙不攻業亦甚駭然居不儒生洪獻榮尹淳基金孝選洪在榮崔承憲金鑰具㢍李堂修嚴燾金邁淳朴載壽任存常李憲琦李勉讓吳亨鎭沈尙祖徐雨輔等十七人竝限三朔停擧其代勿令如前之爲一循渠輩公議擇其能講能製者塡差事分付差任時不能照管之當該泮長罷職
정조 18년 · 강
命左議政金履素右議政李秉模仍胥命
정조 18년 · 목
政院啓言議政府錄事來言右議政李秉模嚴敎之下罪著溺職惶懍震越走伏金吾門外恭俟鈇鉞之誅仍納命召左議政金履素伏聞賓筵下敎罪着曠癏跡涉偃便萬萬震懍走伏金吾門外恭俟鈇鉞之誅仍納命召竝敎以勿待命事遣史官傳諭仍傳命召
정조 18년 · 강
命大臣備堂更爲入侍于熙政堂
정조 18년 · 목
敎曰近以諸道民事不敢自暇今日次對來會之命亦出於須更無或少忽之意則無論情病之巧湊七備堂之一時懸病是可曰仰副未明求衣之意乎尤所慨然者行公大臣之無端不來也此所以使卽退去勿令稟事者更思會且歸矣有非求助之義左相亦云簉朝次對更爲入侍事傳諭○予曰次對當於食後爲之諸宰先令食代左右相入來與否知入可也假注書李允謙承命出傳還奏曰左右相與諸宰今方詣閤矣予曰引見左議政金履素曰今日以民事特命賓對而臣則以病未赴至伏聞筵敎之截嚴臣雖萬萬惶懍而臣旣有前日仰達者矣殿下之責臣者不過筋力奔走也臣之欲一分報效者亦不過筋力奔走也臣之病勢尙不向減今又自犯猥越之罪雖非臣之所樂爲而惶悚之心何可勝達近日則非但脚病而已種種諸症益復添加雖欲筋力奔走其亦末由惟伏望體諒焉予曰卿之病勢乃是宿症而疾病之來人所難免故向者臺言旣示嚴斥之意向日筵敎亦旣昭晣無餘則到今言病無乃太過乎履素曰臺言果是實際語則臣豈以是爲自劃之計乎大體臣之病情不一其症不可但以脚病宿症爲苦而已予曰向筵見卿等凡節別無比前添加之症矣履素曰向者登筵僅僅强力而若論病症則有加而無減雖尋常賓對之如例爲之者致煩飭敎如是而其可曰大臣乎名爲大臣而敢萌占便之計則其罪當如何雖於今日如蒙體諒許免則公私幸甚矣縷縷陳病笑語相雜者久之秉模曰俄承飭敎今旣登筵陳病之辭恐不必如是矣予曰非謂卿之無病而言病也但若非十分不可强則特敎賓對之時恐不可懸病不進也予非不欲曲賜體諒如領相之爲而卿則似不至於不得强力故俄有飭敎者也予曰以諸道狀本觀之民事誠可謂切悶非謂一番次對必有利益於民憂國計而惟是憧憧之心食息靡已特爲召接卿等未知卿等所聞見何如履素曰宵旰之念溢於辭敎臣固不足以對揚萬一矣臣於自南宥還時見沿路農形則雖謂之大豐可也日前風雨以後聞於湖南之人且聞關西消息則皆云無前之災而大體論之則似不至於通同之大無且其中亦不無被災之淺深此後俵災等事待其報來後自廟堂亦不無酌量區別之道矣先令各該道臣各別着念於年分執災等事爲好矣且念荒歲糴政尤爲第一救活之道秋後捧糴時以精實穀申飭收捧則庶爲救災之實效矣秉模曰今年之旱後日氣雨暘適中俱慰民望故庶有登熟之幸矣近日風雨乖常人言不一或曰歉荒或曰免凶而以諸道狀本觀之亦可謂難以適從風雨前稱以大豐者風雨後邃稱慘歉此豈非無所的知之論耶今則自廟堂姑無預講之策惟待秋成後年分等節以爲從長區別之地矣予曰非謂今日次對便可硬定施措也凡事莫如預備予所以詢諮於卿等者意實有在矣秉模曰今年災名中成川浦落等例有之災絕無而僅有此則元不夥多至於風災則當以別論在前亦未嘗以風災爲蠲減之政矣大抵租稅至重漢光武非不知治體而南陽給復但止一年此蓋以常稅之不可輕易除減故也予曰今年秋事以節晩之致姑不可謂一齊出場卿等所謂姑俟來頭之論誠似然矣而與其臨時忙遽莫如預先講究此意卿等不可不知也履素曰聖敎之下臣竊有憂慨者矣禁令還收之請頃旣有付之三司之敎本事禁令卽爲還收則昨夜處分之還收自在其中予曰無論事之大小名曰禁令則爲臣子者莫敢知而故犯卽是臣分之當然況於此事禁令則口傳下敎雖異於絲綸之頒示者而伊時下敎豈可比之於尋常禁令乎然欲開口於此事則實非臣分之所敢出卿勿復言也秉模曰臣於三司合啓有所仰達者矣日前次對後朝紙忽以金鍾秀事姑停書出者大是臺臣做錯矣予曰大凡臺啓規例改措語則仍爲前啓全篇純是新語而請字以下措語一竝改之則無異新啓所謂封置啓辭還入賜批之啓以本啓言之雖在於第四件而全篇新語跋辭亦改則便是初發之啓當付於三可啓之末端矣末端旣是新啓而金鍾秀事則不過改措語之添入只請放釋之還收而跋辭亦不過前日所請之加等則是前啓也伊日臺臣初不可否於舊啓有無而先擧封置啓辭之事則筵退後忽以姑停書出呼望者萬萬駭然矣承旨李益運曰臣之待罪諫長也果以金鍾秀宥還之命還寖事發啓傳啓而伊日三司合啓臣旣未承批旨則金鍾秀事之當爲連啓不啻分明而伊後姑停二字之出於朝紙臣亦不勝駭惑矣鍾秀之前後負犯果何如也畢竟全釋輿情益激爲今日臺閣者焉敢爲停啓之擧乎不可以一二臺臣之做錯直歸之於停啓之科第四第五件事當依舊矣予曰第四第五件事之當爲換次云者非爲金鍾秀地也卽爲臺體也其所換次無關於討罪之輕重而新啓之在於前啓之上有損格例李益運之於此看作有所輕重於換此者豈非可笑之甚者乎益運曰新啓本是第四件事出來而亦不過改措語而已則豈可以是而爲新啓乎然則新啓之爲第四件固自如而金鍾秀事當爲第五件矣兵曹判書具庠曰臣以昨夜總管官敎事有所陳疏而見阻喉院飭敎繼下故不得不進參賓對而至於成出敎旨之命則有不敢奉行矣予曰卿須商量於孰輕孰重分界可也前此吏兵判旣皆擧行則獨於卿何可曲諒也修撰沈興永曰一玉堂兩承宣之頃日箚啓卽職分內事也予曰爾所謂職分內事云者禁令則姑置之一邊以其捧入爲職分內事耶伊時禁令果何如也爲人臣子敢欲拋却禁令而更爲發口乎爲臣盡忠乃是職分內事而爾之所言大相反焉寧有如許臣分乎爾則當設鞫嚴問斯速出去履素曰渠若知其禁令之如此則豈有如是仰奏之理乎秉模曰渠之所奏全沒知覺似不足責矣予曰一問後可知判金吾出往擧行而推考房承旨同爲出去可也益運曰玉堂亦一言責之地也予曰李益運無論此事彼事皆欲干涉近日所爲萬萬痛駭拿鞫得情可也秉模曰伊時禁令不敢相傳臣等亦於今番承宣玉堂被罪後始得其詳興永之無知妄作容或無怪矣予曰卿言似然矣渠若眞箇不知而言則容或可恕使之更爲入來渠若曰不知云爾則當分棟矣興永進伏予曰此實人鬼關頭知不知間直奏可也興永曰臣實不知有前日下敎故俄有所達者矣予曰然則設鞫傳敎置之予曰沈興永事可謂善出場矣履素曰俄者李益運之處分誠過中矣臣非謂益運也金鍾秀之負犯豈可遽議於停啓乎予曰左相之事非矣左相之於金鍾秀事胡爲乎斷斷若是也李益運之挺身勦說固有以也而左相之言亦豈出於公心乎金鍾秀匪無如何之事而予之至今所賴者猶不無得力於金鍾秀之義理者而左相於予有何報答予於左相亦豈有資益乎金鍾秀之至於近日所處人皆謂之必死而予則曰必不死矣卿於彼何嫌何隙決不當若是左相事慨然慨然履素逬退予曰左相何爲出去乎俄者下敎非爲金鍾秀事而發予方責其言病而登筵初奏專是言病未見其悚蹙之容徒聞其張皇之辭予固已深非之而營救李益運愚見其不是處予安得不一言乎秉模曰左相所奏不善周旋而臣亦不勝惶悚矣予曰近來注措意在恢蕩非但爲其百年久菀而已先朝末年多有簡拔聖意蓋有以也予所仰體亶出繼述此意卿等豈不知之而李益運卽所謂自中之高物也其亦不可謂不加任使而近觀益運之所爲渠有何所恃乃敢放恣若是乎極爲痛駭矣
정조 18년 · 강
罷大司諫朴宗來職推承旨徐配修
정조 18년 · 목
右議政李秉模啓言三司合啓事體嚴重而向日賓對時金鍾秀事初不擧論忽於筵退之後以姑停書出至頒於朝紙停連俱無所據擧措未免顚錯請當該臺臣施以罷職之典政院無一言頒之朝紙者亦甚不察請當該承旨推考敎以可勝言哉莫嚴者臺體以袖裏一片故紙以代百世鈇鉞所關不亦重乎近因設禁之萬不得已臺體未免日卑今若因噎廢食不念扶顚之方是豈設置臺閣之本意也哉若使南海宥還人之舊啓未停則勢將連啓而欲連啓則當在伊日新發合啓之上卽不易之格例生疏所致未及周旋忽於筵退之後書出無於例之姑停其可成說乎卿言甚得體依爲之
정조 18년 · 강
飭守令有病及不逮者不待殿最啓聞區處
정조 18년 · 목
右議政李秉模啓言親民之職莫如守令每於災邑弊局聖念憧憧凡在分憂之任者孰不兢惕而今年年事雖未出場若論備豫之道則無過於擇守令一道之內果皆堪任則實爲萬幸如其不然則迎送於捧糴催科之際不如早爲之所嚴飭諸道倘有病或難强力或不逮者不待殿最思所以區處使之民有所恃事無後時從之敎以如是申飭之後不卽狀聞以致來月以後繡衣之摘發則其可曰道伯遵朝令乎實病與不堪任者斯速狀聞事拔例嚴飭
정조 18년 · 강
飭各道句管堂上另察該道民事以備顧問
정조 18년 · 목
右議政李秉模啓言各道句管堂上所以句管該道之事也無論年分前後凡係該道民事或私書往復察其緩急或抄錄已例以備顧問則實爲循名責實之道亦有年前已行之例依此擧行之意請申飭從之
정조 18년 · 강
命方物綿紬織造絲貿易恒留五起中特加二起以爲預備
정조 18년 · 목
戶曹判書沈頣之啓言方物綿紬貿絲於燕市織造入用之故每於翌年使行給價貿來而聞彼中事情則明年方物似有多數需用之慮今年預爲周旋然後可免狼狽恒留五起中特加二起以爲預備之地似好請下詢大臣處之予詢大臣左議政金履素曰來頭事勢不可無留意預備之道矣右議政李秉模曰俄與戶判閤外酬酢目下事勢不可不預備矣從之
정조 18년 · 강
飭各司繕修之役姑待經費稍裕擧行貢契物種度支許題然後取用
정조 18년 · 목
戶曹判書沈頤之啓言雨後穡事雖未出場臣曹經費不可不撙切矣定例所載雖有年限物種足可堪用則不必以定例爲拘且各司修繕之役勿論緊漫首尾相續比亦爲耗財之一端有所重處固無可論若不緊急處姑待經費稍裕似合宜至於各司進排之貢契物種必待臣曹之按例許題然後始爲取用自是法例而近來或有初不關由直爲捧用本曹則一從定例而會減故無例之用自歸減削畢竟空失害及貢人此後如有此等之弊則該司郞官草記論勘當該下屬請移法司重繩從之敎以此後犯者官員草記論罪
정조 18년 · 강
命祭官所着冠脤自備局斟定各司之豐殘稍厚衙門則自各其司造用殘司則自戶曹造給色品幷依濟監工曹件爲之無得參差
정조 18년 · 목
戶曹判書沈頤之啓言祭官所着冠脤勿用私儲幷用官件事於春奉特敎定式自臣曹出給物力使濟監措備進排而若當臘享親行之時則應入件數爲二百三十三件該監之進排紛拏多端本曹之策應經費難繼取考定例則祭脤原數二百十五件內一百四十四件分授各司次次修補以用其餘七十一件出付濟監臨時進排定例之分授各司實出於省費之意今當釐正定式之時宜遵定例施行自備局定其司之豐殘殘司則自臣曹一番製給使之修補以用稍厚衙門自各其司如前措備以用而祭服色品一依濟監工曹件爲之毋得參差事請申明定式從之
정조 18년 · 강
遞差大司憲李坤以洪明浩代之前望也
정조 18년 · 목
修撰沈興永啓言三司合啓中金鍾秀事不以具書傳啓只擧單抄請大司憲李坤從重推考敎以遞差
정조 18년 · 강
命前承旨兪漢寧拿問捧供
정조 18년 · 목
大司憲洪明浩啓言宗廟出宮時押班監察安必濟以爲班次整齊時前承旨兪漢寧偃坐閭家不爲參班開門觀光故使所由禁斷則聽若不聞雖云曾經承宣如此無嚴之狀前所未有云監臺呈課旣如此請前承旨兪漢寧罷職敎以聞甚駭然令該府拿問捧供
정조 18년 · 강
命承旨李益運黑山島勿限年定配
정조 18년 · 목
敎曰近來放恣之習太甚日前臺廳擧措亦出於無畏而今日筵度渠焉敢以不干於渠之事挺身勦說色辭極爲痛惡決不可置之搢紳之列拿鞫輕矣李益運黑山島勿限年定配勿揀赦典
정조 18년 · 강
命左議政金履素勿胥命
정조 18년 · 목
敎曰朕舌莫捫自覺衝口一倍大觸卿意然登筵初奏傍觀礙聽營救承宣旨意太晦則烏可終嘿不念君君臣臣之大義乎卿之先退將欲胥命似過矣安心還第事遣史官傳諭○政院啓言左議政金履素以爲金吾胥命之中伏奉傳敎下者誨諭截嚴益覺負犯之至重仍爲胥命云敎以勿待命事遣史官傳諭仍傳命召
정조 18년 · 강
三司停金鍾秀合啓
정조 18년 · 강
分揀時囚尹寅基趙德溥
정조 18년 · 목
箚略曰伏聞以今日賓對大臣備堂之多有懸病筵敎截嚴臣亦懸病中一人也方走伏金吾仰請嚴譴矣卽於路次府吏來傳政院所報聖念特軫賤臣衰病至有勿令胥命之敎臣於是尤切感惶靡所容措恩敎之下不敢違越不得不徑歸私次而伏念臣之病狀日夕奄奄宛轉床第況復腋脚癤腫日益浸盛扶人動作亦極艱辛以此病症時月之內趍走供職其勢末由藥院候班賓廳日次輒以稱病爲常自犯癏曠之誅奚暇能責人而蕫率哉伏乞亟賜威罰勘臣前後曠職之罪批以臥閤安心筵敎丁寧今比箚引反涉於瀆屑更須安心以時簉朝仍命遣史官傳諭
정조 18년 · 강
分揀武一所試官罷職仍命監察拿處奪告身放送
정조 18년 · 목
政院啓言因漢城府草記武一所監試官以李碩遠捧現告矣卽聞犯科者乃是都廳監察郭林福云傳旨更爲捧入而漢城府堂上請推考警責敎以然則百步外量箭都廳官所爲試官之未及照察似然罷職分揀雖曰同一監察旣與監試官之臺監體貌差異定配過矣拿處奪告身放送事分付
정조 18년 · 강
慶尙監司趙鎭宅以左巡路農形馳啓命遍問道內列邑去廿七八日雨澤狀仍飭兩湖災實一從聞見狀聞切勿諱災亦勿過實
정조 18년 · 목
慶尙監司趙鎭宅狀啓以爲臣左巡離發歷路農形次茅看審則大丘東路二十里之間引漑處早稻往往黃熟稍有貌樣發穗之黍粟結顆之豆太或有食實之望慶山則俱非灌漑之地絕無黃熟之處豆太黍粟土厚處成實瘠薄之田太半枯損河陽比之慶山無甚優劣而木花比他穀猶勝永川則或發穗而焦黃或禾發而枯白至若引水之畓間間有善就之望黍粟豆太差勝於河陽二十六日之雨彥陽等四邑得一鋤星州等三邑止於浥塵而前已永棄處外田畓各穀頗得成就臣難營在於二十七日而雨勢終晝不止二十八日又雨滂沱雖在節晩之後猶爲萬一之幸敎以近以畿甸兩湖之去廿七八風勢爲憂慮不遑寖食卽見嶺泊狀聞本道則伊日有雨無風雨反爲益言念民事萬萬幸甚巡路所見旣若此則道內列邑亦皆同然乎否更令遍問狀聞兩湖其後日氣之朝霧晝曝夜涼或有一分之益而今日又此霏微霜信之漸退可知貼地之禾稼或能索種云乎幷令切勿諱災亦勿過實一從聞見更卽狀聞以紓宵旰之念事令廟堂分付三道道臣
정조 18년 · 강
考下抄啓文臣親試試券命更試
정조 18년 · 목
是日日卓午命宣饌于諸文臣及上齋生親試考券訖敎曰今日抄啓科作使人大慚況崔光泰吳泰曾之實才李東萬權晙之賦客黃基天之屢捷於泮製者若非限後卽更等實爲諸選之羞恥其餘文臣所作眞所謂口不可道看來用口無言諸人待開門招致以此題更爲製進而今日科作分給渠等切勿出閣門外更試榜目及科作書頒
정조 18년 · 강
判下海西殺獄回啓
정조 18년 · 목
刑曹啓言黃海監司李泰永狀啓以爲海州牧殺獄罪人金千才敺踼李才守第四日致死實因被踼才守臨死之言卜明參聽之說如是丁寧則被踼致死十分無疑病急之時取燈而送粥發告之際生怯而躱身則此數款可見其眞贜而卜明則以千才而證告千才則援五良而推諉而初覆檢之不使面質雖或疏漏仰合面之俱有傷處卽是要害豈可以醉裏相閧本無必殺之心有所參恕乎分付推官各別嚴刑期於得情云黃州牧殺獄罪人吳北述敺打朴載春翌日致死實因被打草鞋批頰初旣有犯則棗杖撞頭亦必無難渠雖以諸朴之各有手杖載春之橫被其撞欲爲自明者全不近理方値深夜時有月色朴哥諸漢雖在劻勷之中豈不辨其父與叔而有此橫觸乎分付推官各別嚴刑期於取脤云鳳山郡殺獄罪人洪㐏金以鐵鞭亂打朴宗世第二十一日致死實因被打傷處狼藉詞證明白被打旣甚憯毒致死不出辜限而㐏金所以極口自卞者不過墮牛自傷而已雖或墮牛而豈至折脛乎參證諸招元無墮牛之事云則安敢以此發明乎渠以官校擅越他境紅絲烏鐵緊縛暴徵昏夜馱牛迫而驅之則宗世雖不致死㐏金罪在罔赦而況因此致命乎鐵鞭之打足人多參見酒糟之付脛渠亦自服則眞贓已露遊辭吞吐尤極痛惡分付推官各別嚴刑期於得情云遂安郡殺獄罪人金日宅敺打李春延第三日致死實因被打以法則傷痕分明以跡則情節綻露雖云因戲起鬧弄假成眞而宿醉旣醒昨非多悔求藥問疾歡若乎昔而殺人者死三尺至嚴分付推官各別嚴刑期於得情云金千才獄事則因五良千才之或曳或踼致一獄兩犯之曰干曰正互相推諉而參以證招究諸事理則曳者五良踼者千才且況屍親之於兩犯何愛何憎店主之於二人誰恩誰怨而屍親曰五良曳髮千才踼腎店主亦曰五良曳髮千才踼腎屍親店主豈忍瓦換爲說致使虛實相蒙也哉先機逃走可見其罪之自知臨死救護足驗所犯之頗輕實因旣係速死情法元無可生罪人金千才各別嚴訊期於得情而殺獄文案何等審愼而今此屍帳中腎子縮上初檢則左邊覆檢則曰右邊而前後道題一不槪及請當該道臣推考吳北述獄事則殺人者之或諉之他人或委之自觸曰脤毒曰病患何莫非死中求生之計而至若推諉其子侄謂以橫打其父兄云者倫理滅絕語意凶悖雖在黑暗之中子侄之於父兄小心捍衛顧當如何而曰錯犯橫打者是豈人理之所敢道乎請罪人吳北述各別嚴訊期於償命洪㐏金獄事則以邑校而越境捕捉平民而恣意誅求鐵鞭非打人之物而加於衰骸擧措已犯罔赦而況打殺人命者乎況初檢狀中右足項內邊血癊廣一寸明是鐵鞭當着之痕云者果得其眞贓而衆證是渠同伴而箇箇直招兩檢如印一板請㐏金各別嚴訊期於得情金日宅獄事則三人作行一人被打其爲正犯非朴則金始緣屍親之變招獄情疑眩終因詞證之俱備正犯眞的致命乃在三日檢狀如印一板日宅之敺殺春延無容更議請日宅各別嚴訊期於得情敎以海州囚金千才則多人共敺下手重者爲正犯則正犯之非五良而乃千才無可疑然三箇漢互相爭閧也牛飮役酒始因墦間之醉狼籍謔戲轉成泥中之鬪此奉彼脚之迭出東倒西歪之不省歇地緩着者生要處緊觸者死死固不幸生亦罔生何嘗有一分必殺之意乎大凡殺獄償其殺而已必殺非必殺不可區而別之而生者之招死者之言皆云相與詼諧末乃鬪閧云云中情所發不謀而同雖貸千才之一縷可使生死無冤千才除尋常各別嚴刑絕島定配道臣問備依回啓施行黃州囚吳北述則吳哥一人朴哥五人朴載春被打致命則打之者似不出於北述北述則依回啓施行鳳山囚洪㐏金則盜賊接主人以官令推捉則推捉而已焉敢私自敺打敺打不已亂用鐵鞭至於折骨此而容貸平民何以聊生素錢旣露本色則墮牛都係粧撰㐏金則嚴刑得情沈全若或逃避他邑則移文捉來何所不可而乃有猾校越境殺死之變當該守令査出施以譴罷之典以懲其平日不能檢束之罪遂安囚金日宅則三人之醉謔轉至鬪閧與海州金千才之獄一般千才旣貸性命日宅宜無異同互閱兩案才守則曰五良猝髮千才踼腎春延則曰日宅敺打太寬挽止非但日宅之衣笠裂失太寬之衣笠自如者亦可驗一漢則滾鬪一漢則救解之證左比之三人之互相拳踼或猛或歇有問焉耳春延昨日相詰不過一戲之說雖可見日宅之亶在弄假成眞非出用意故殺而獄體至重不可以同出醉中遽施一例闊狹之政卿等意見果何如更爲看詳論理草記
정조 18년 · 강
以洪明浩爲吏曹參判前望也
정조 18년 · 강
禁推承旨尹致性拿處注書具得魯
정조 18년 · 목
政院啓言昨日大司諫朴基正等避嫌啓辭批答換書以大司憲洪明浩啓批至於啓下之境臣之捧入萬萬惶悚而當該注書所當重勘敎以爾則禁推注書拿處
정조 18년 · 강
諭左議政金履素勿胥命申命卽爲入城
정조 18년 · 목
政院以左議政金履素不敢冒歸私次仍爲胥命啓敎以昨因右相之獨入有所筵敎卿之及登筵席非言病而似言病笑中談話若有諷意予安得不起惑登筵者亦安得不致訝乎捫舌之喩亶出無隱命召之隨傳隨納竊恐復壞常分安心勿待命以爲具僚盡分之柯則事遣史官傳諭仍傳命召又啓言左議政金履素以爲荐伏承勿待命之敎恩言雖出㴠容情蹤轉益窮蹙今方轉向縣獄恭俟鈇銊之誅云敎以勿待命事遣史官傳諭仍傳命召此時畿邑民事大臣之滯留豈不害及小民益覺捫舌之戒更添察眉之苦卽爲入城以便予心事一體傳諭
정조 18년 · 강
卒奉朝賀鄭存謙議諡命以今日擧行
정조 18년 · 목
敎曰何時下敎尙不備員擧行朝體所在是豈敬謹之意乎玉堂有闕之代今日政以在京無故人差出待下批牌招察任今日內擧行太常合坐亦於今日爲之兩司亦爲待下批牌招政府啓目今日爲之舍人久在爲弊不些待啓下移除他職
정조 18년 · 강
考下上齋生應製試券與殿講儒生施賞有差
정조 18년 · 목
敎曰日次儒生殿講時講居首純通幼學許珨上齋生應製賦居首二中一進士李日煒詔居首三上進士姜履元竝直赴會試講通幼學玄在淡李惟采李泳夏金益耟宋應圭賦二中二進士李章厚二下生員金鎰詔三中進士金明淳安光宇趙學春各給二分賦三上生員金處巖給一分賦三下進士宋文顯洪準源詔三下生員尹永輝李是釬各紙一卷賜給其餘講之略粗製之次上幷勿論
정조 18년 · 목
以金啓洛李羽晉爲承旨李鼎揆爲大司憲李昌漢爲大司諫許晊爲執義韓光植爲司諫曹允遂柳頣玄爲掌令李萬榮李重蓮爲持平金熙采爲獻納鄭晩錫李東冕爲正言尹先普爲校理尹悌東爲副校理尹行直爲副修撰徐鼎修爲禮曹判書○再政以成德雨爲副應敎權坪爲副校理任希存爲副修撰
정조 18년 · 강
仍任前應敎李相璜
정조 18년 · 강
命罪人徐有和姑除枷杻足鎖
정조 18년 · 목
義禁府以罪人徐有和移囚南間啓有是命
정조 18년 · 강
東堂文科初試一二所出榜
정조 18년 · 목
一所進士閔令儒居首二所幼學尹尙度居首
정조 18년 · 강
罷武二所上試官申大謙職拿處參試官等嚴棍首差備仍命承旨李晉秀爲先罷職拿問嚴處申明鐵箭規矩載之節目俾勿違越
정조 18년 · 목
敎曰法令一定之後自當信如金石況科規乎鐵箭木箭之只計退步甚無義故以幷計防牌步數事帳殿試射已有定式大小科場亦皆依此爲之之意受敎丁寧今春庭試亦爲遵行則觀此榜目只計退步事之駭然莫甚於此當該上試官及訓鍊院公事堂上罷職參試官等令該府拿問處之此蓋首差備無狀之致令該院首堂嚴棍懲勵後草記榜目改修正雖以承宣言之乃父之奉承傳擧行之事慢若不知循例捧入當該承旨爲先罷職亦爲拿問嚴處此後令兵曹載之科擧及試射節目俾勿違越
정조 18년 · 강
拿處監試初試二所上試官徐配修應辦官崔奎晶東堂文二所初試上試官金載翼應辦官承慶恒
정조 18년 · 목
政院啓言紙品過厚之弊飭敎何如而今番監試初試二所榜目及式年文科初試二所榜目紙品俱涉過厚當該上試官及應辦官所當重勘敎以幷拿處
정조 18년 · 강
考下抄啓文臣更試仍下御題又命更試
정조 18년 · 목
以好飭千倉待有秋爲賦題擬皇明進士等謝每當試士之日輒於禁中親製其題以我不當壯元及第爲表題考下訖敎曰昨今所作與泮儒應製同出科作則魚自混珠狗尾續貂非但渠輩之羞恥其有損於右文之治當如何比兩題特許在家製進要見其奪袍之作須各盡意構思以副勸奬之意明日又若無名作則雖百次更試期於得雋而後可以出榜眼可以出科作以比知悉○更試以眉州遠景樓爲上樑文題取償衆之錢作樂醉飽爲賦題
정조 18년 · 강
判下諸道殺獄回啓
정조 18년 · 목
刑曹啓言平安監司金思穆狀啓以爲中和府殺獄罪人李成三敺打金守白卽日致死實因被打木罏提打手勢凶毒項骨折傷痕損殘酷實因已著詞證亦備傷處之無一分可疑情犯之無一分可原未有如此獄之明的前後訊推一向推諉者尤極兇獰取服償命無容更議云三年逃躱可見自知其罪犯而一辭推諉又欲漫漶其獄情者節節巧惡前道臣前謂推官若能嚴刑窮覈此等罪囚安敢吞吐乃爾云者儘是斷獄之格論請各別嚴訊期於取服敎以道啓曹讞無甚參差且況觀於死者之卽日致斃犯者之三年在逃外面獄情渠難倖逭中和囚李成三則依回啓施行又啓言忠淸監司李亨元狀啓以爲公州牧殺獄罪人李日得踼殺林學奉第十一日致斃實因被踼內傷衆口一談皆云猛踼之明見則日得之償命不在多言而暗道數次之踼恣行錢兩之賂云者渠雖欲歸罪大石反露其誑誘光赫辭遁情窮厥罪尤著嚴加訊推期於取服云又狀啓以爲木川縣殺獄罪人沈福永敺打金本伊當日致死實因被打骨坼顖門卽速死之形症則敢以打租床自觸酒食後關格等語欲爲漫漶者情狀巧惡請連飭推官嚴刑取服云文義縣殺獄罪人趙完璧毆打分男當日致死實因被撞囟門血紅可驗小腹下受傷囊卯夗縮允合爭鬪條觸犯而腎岸見踼旣有陳分男生時之言推仆居上難掩孫義昌望見之招則完璧之償命不在多言而假稱官差可見悍習替還憑藉乘醉敺踼勢必豪猛檢前逃避恇怯所致則渠焉敢發明乎請連加刑訊期於輸情云李日得獄事則爭端起於大石正犯歸於日得論其外面似或疑眩究諸原案自可辨別猛踼胷膛證招一一符合誣稱賂物奸情箇箇綻露至若大石之送鷄亦不過爲渠所指使則日得之爲正犯無容更議始也爲大石忿鬪終焉驅大石死地移禍他人尙或無據誣引妹兄尤爲絕悖適足爲罪上添罪更加訊推期於得情實因懸錄何等審愼而旣曰被踼又曰內傷者有乖法意當該初覆檢官請幷從重推考沈福永獄事則田疇割耕已有宿昔之憾斗穀不貸又激當日之慍曰爾呼汝之際怒在蔑分凌節短鍬迎打手勢猛毒囟門坼傷血髓逬出行兇雖無諸證致命不踰數時渠雖以奪鍬自撞觸傷等語欲爲掉脫之計而雖或作罪而生怯寧有欲死之心縱使自觸而自撞亦豈至於項破而漿流乎請罪人沈福永各別嚴訊期於取服趙完璧獄事則完璧之爲正犯無容更議而互相扶執肆意踼打衆招同然兩檢相符貸錢乞和難掩作罪之跡鬪後逃走亦出自怯之意請連加嚴訊期於取脤敎以公州囚李日得則他人鬪閧拔刀而入卽常漢之例習日得之替當大石緊踼學奉證案昭著更無可疑而事端起於大石學奉之向大石困辱果如何則大石之終無一番下手似無是理屍親則日得足踼之後大石同力蹴打云而尊位看證之招皆曰不見大石之犯手云者能不曲護而然乎況燒糞送鷄雖曰日得之指揮執迹而論終涉殊常不可以暗踼之脫空行賂之歸虛遽然置之末減之科保授之尹大石與日得更加査究而兩囚旣在營下道臣親執擧行別具意見狀聞事分付木川囚沈福永則速死之處至硬之器隨手而傷卽地而斃於此斷案已成所謂福永班之窮者所謂本伊民之頑者割耕靳貸侵凌多端甚至曰汝曰爾云爾則隣比之誼勿論貴賤之分掃矣爲福永者耐血氣不得或不是異事而塞路斷蔥先失其道擧鍬破頭因至於死昔何疲殘低首受困今何獰慝惟意行兇乎自觸云云因病云云多見其出於窘遁分付道臣別加査究期於得情兩邑檢官問備事實因之無嫌字多亦有朝令幷置之文義趙完壁則傷處旣合法文看證亦甚丁寧不待乞和與逃躱情節已綻露且況罪汰而假稱官差憑還而蔑視殘氓敺之踼之恣意行惡以至於殺越人命則不可以乘醉迷亂不省人事爲寬恕之端嚴飭推官更加訊推如有別般疑端更卽報營啓聞否則期於輸款俾洩死者之齎鬱事分付道臣
정조 18년 · 목
義禁府啓言前修撰趙弘鎭原情以爲渠陳疏時文辭短澁妄下設或之語而文不達意已極昏迷久蟄之餘全忘規例送示疏草自陷大戾又甚妄率前後所犯難免不誠萬死難贖云請議處敎以未曾聞其不文而規例亦非久蟄以後新式告君之辭其敢若是矛盾乎又啓言齋郞申奭相更招以爲渠之不設外位一款供仕未久不知謬例之始自何時而職在齋郞不能知禮擧行致此闕儀萬殞猶輕云請刑推得情敎以後勿如是之意嚴飭放送
정조 18년 · 강
以南公轍爲承旨前望也
정조 18년 · 강
召見備堂沈頤之統制使李得濟于誠正閣
정조 18년 · 강
命注書鄭文始嚴飭供職
정조 18년 · 목
漢城府啓言注書鄭文始跟尋草記事命下矣問于其家則月前以拘忌不敢入闕今已日久而縮伏在家矣伏承下敎馳進闕下云矣敎以然則嚴飭供職
정조 18년 · 강
命首犯院隸依律嚴治此後榜目傳納分所擧行
정조 18년 · 목
兵曹啓言卽者承政院使令等招致本曹結束色書吏金孟耼無數亂打至於流皿狼籍之境問其委折則因昨日試所榜目傳納之時近仗軍士不爲專當故也肅肅淸禁有此乖悖之擧事極驚駭萬萬痛惡請首犯使令趙龍賢韓盛孫金興太等爲先出付法司各別依律嚴治允之敎以此後度榜傳納一所則從金虎門院隸擧行二所則由建陽門近仗軍士擧行
정조 18년 · 목
熙采以武二所試官拿處故依定式遞差也
정조 18년 · 강
命兵曹總府郞官中受由及拿處人他司換差
정조 18년 · 강
命式年文科初試二所試官金載翼尹悌東申漵爲先拿囚勘罪律名問于大臣草記枝同官崔雲翰謄錄官朴龍培一體拿處仍命枚擧此條載之科擧節目
정조 18년 · 목
政院啓言科場事體何等嚴重而今此式年文科初試二所優等試券不爲書等事未前有萬萬駭然臣之矇然捧入不勝惶恐而當該諸試官請重勘敎以今聞事實雖曰謬例爲然稱以御覽件一等試券枝同書二張云名以科場豈有朱草二張乎況忘却書等以致現發可謂兩罪俱發當該試官爲先拿囚勘罪律名令該府問于大臣草記謬例自謬例科規自科規則枝同謄錄官一依試官分付擧行亦甚駭然一體拿處亦令禮曹枚擧此條載之科擧節目俾勿襲謬
정조 18년 · 강
遞漢城右尹趙武範
정조 18년 · 목
敎曰詞訟劇地也亞尹中老病者難責筋力許遞今日政差出待下批牌招察任
정조 18년 · 강
命注書鄭文始拿處
정조 18년 · 목
政院啓言參下分館付職之後職銜當書以權知承文院副正字而今此假注書三望俱以副司正書入莫重奏御文字有此不審臣之曚然捧入不勝惶恐而當該注書請重勘敎以拿處
정조 18년 · 강
遞大司憲李鼎揆大司諫李昌漢司諫韓光植掌令柳頤玄持平李萬榮李重蓮正言鄭晚鍚李東冕
정조 18년 · 목
政院啓言卒奉朝賀鄭存謙諡號今日當爲署經而諫院諸臺或在外或未差不得擧行云請未差之代今日政差出以爲備員署經之地敎以與憲府在外及未肅拜諸臺許遞今日政差出待下批牌招○鼎揆光植重蓮東冕晚鍚在外也昌漢頤玄萬榮未肅拜也
정조 18년 · 강
有政吏曹判書李致中參判洪明浩兵曹判書具庠進
정조 18년 · 목
故奉朝賀鄭存謙賜諡文安故吏曹判書李宗白賜諡貞敏故贈吏曹判書金弘翼賜諡忠愍故贈詩山君正叔賜諡文愍故江寧都正褀賜諡文景故工曹判書鄭運維賜諡翼靖故判敦寧鄭昌聖賜諡靖簡○再政以李聖圭爲大司憲朴基正爲大司諫申大尹爲司諫李景溟爲掌令洪秉臣李瑞朝爲持平李東宇李元八爲正言朴崙壽爲副修撰韓致應爲獻納閔台懗爲右尹柳孝源爲右邊捕盜大將
정조 18년 · 강
命江寧都正褀今政加贈諡狀及政望以尹號付標罷行司直洪良浩職重推吏曹判書李致中吏曹參判洪明浩應敎李相璜校理尹光普副校理權坪尹悌東修撰沈興永副修撰任希存
정조 18년 · 목
政院啓言朝臣諡號雖有特賜之命而資級若未準正二品則稟旨擧行例也今此江寧都正褀官階乃是正三品則雖有贈諡之命所當一番經稟而初旣循例撰狀今又議諡擬望至於入啓之境當該諡狀撰送人諡坐進參玉堂政望擬入之銓堂俱有不察之失請竝推考原望筒今已受點何以爲之敎以諡法至嚴不可無飭若不撰狀豈無加贈當該撰狀人罷職玉堂及銓官從重推考江寧都正之節行至今不爲贈秩甚是欠事今日政加贈而諡狀及政望以君號付標事分付
정조 18년 · 강
命成均館久任郞廳各別擇差前望新通外無得檢擬他職移除時政望懸註久任外凡郞毋敢入直代員替直時草記後代直著爲式
정조 18년 · 목
大司成南公轍啓言本館久任郞廳有闕之代今當自辟差出而向來定式蓋出於責成之意則銓曹之數數移擬曾無久於職之效自今以後申明定式本館自辟郞廳依他司久任郞例無得移擬他職俾有實效從之敎曰此後則依兵曹久任郞及太常久任郞官例除擬時政望懸註除非前望新通無得檢擬今日政勿拘時任三司各別擇差定式未久抛棄若此此亦有關國綱久任郞廳外凡郞毋敢入直若以代員替直則亦依下都監郞官必也草記然後代直事定式仍爲揭板施行
정조 18년 · 강
慶尙監司趙鎭宅狀請訓局保布錢木參半兵曹禁御兩營軍布木邊折半各衙門身貢布竝純錢代納命原狀還下送使山沿綿田尤甚之次分等狀聞各營各司之一兩朔內當納者命廟堂量宜定限行會權退以待狀聞後回下處分
정조 18년 · 목
備局啓言慶尙監司趙鎭宅狀啓有問于大臣草記稟處之命矣取見其狀本則備陳綿農判歉之由仍以爲訓局保布事體自別錢木參半兵曹禁御兩營軍布木邊中又爲折半代納各御門身貢布幷許純錢安義咸陽山淸等四邑以布產之邑純錢代納新有定式依前擧行事令廟堂稟處爲請矣嶠南綿農被旱告歉之狀已入於朝家之所俯燭而道臣之廵路陳請尤可見民勢切悶其在軫念之道合施優恤之政第念木綿土宜莫如嶺南各營軍需專靠於此砲保事體與他尤別不可輕易議到則道臣陳請廟堂許施固宜十分詳愼且木綿目是旱草不可以秋後惜乾混稱一路之同歉今者道臣初不分山沿之尤甚之次只以廵過所聞見幷請代錢者太欠稱停從違之間廟堂亦無以料量分數其在事體極爲未安請當該道臣從重推考此狀啓還下送使之區別分等更爲消詳狀聞後稟處允之敎以以今爲嶺民之心豈欲回下之一日遲滯而事體之外事實誠如草記且一二已例亦不襯當此所以允可者然各營門各司納之一兩朔內當納者卽等量宜定限行會權退以待狀聞後回下處分事分付
정조 18년 · 강
考下抄啓文臣再次更試試券施兩題居首權晙徐俊輔賞典
정조 18년 · 목
敎曰日前儒生應製也抄啓文臣親試同設而兩題居首不媿於儒生之作賦二中副司果權晙新印詩傳一件賜給上樑文三上權知承文院副正字徐俊輔新印中庸一件賜給
정조 18년 · 강
遞漢城右尹閔台懗
정조 18년 · 강
式年武科初試一二所出榜
정조 18년 · 목
一所閑良尹宅禧居首二所閑良洪景運居首
정조 18년 · 강
命拿處假注書李允謙重推承旨尹致性
정조 18년 · 목
政院啓言前承旨兪漢寧因臺監呈課臺啓有拿問捧供之命擧條啓下後已至多日傳旨尙未捧入事未前有萬萬駭然當該注書請重勘敎以注書拿處承旨重推
정조 18년 · 강
命菊製明日設行試以表題限以八刻預令圓點生知悉
정조 18년 · 목
敎曰節製例於當日出令當日試取者圓點生無非當千當百之實才聞命卽赴題下卽呈與大比科場有異焉以近日科作觀之儷文金不致意雖緩時限宂雜莫甚及不如年前明日菊製當出表題今番時限則限以八刻預令圓點生知悉弘文提學待開門牌招
정조 18년 · 목
箚略曰莫嚴者諡法而江令都正褀以正三品未嘗經稟遽然議諡臣若明習格例早目覺察則撰代人及玉堂論責皆臣之職而今乃見喉院之啓而始知之都堂合坐之意果安在哉玆敢短箚自列伏乞亟加遣罰以重諡法以安私分批以公格之放忽卽近日痼弊是豈卿一人之責旣命贈秩亦卽付標卿須安心勿辭親事
정조 18년 · 강
命新舊選抄啓文臣親試及試射明日設行次對同爲來會
정조 18년 · 목
內閣以親試及試射何日爲之稟敎以明日爲之又敎曰大臣旣以試官入來諸宰中亦多入來之人再明日次對進定於明日使之來會試所近處
정조 18년 · 목
義禁府啓言前承旨李晉秀原情以爲日前武科二所榜目之入啓也鐵箭木箭之步數懸錄大是違越定式而矇未覺察循例捧入致有此淑問之命且況渠父承命之事未及致詳若是顚錯云曾經宣傳官請議處敎以旣罷其職姑爲放送又啓言注書鄭文始昨日假官望只出草望而望單之正書也屢言職銜之書以權知正字而適値入侍之命忙急詣閤之際不能致察有此誤書云時任史官請議處敎以分揀放送又啓言式年東堂文二所初試枝同官崔雲翰謄錄官朴龍培等原情以爲御覽朱草枝同再書移謄他本只憑謬例昏未覺察云請刑推得情敎以呼寫判下之際聞承宣之言朱草不令謄錄枝同官干預試官使書吏謄書塡以枝同云如許謬例大關用情之弊事旣發覺之後不可無嚴處而此囚等名雖枝同謄錄之官可謂曖昧分揀放送又啓言武二所參試官金熙采李彬李商采等原情以爲武科榜目修正之際莫重試記木箭鐵箭之步數懸註全昧新定式受敎一依去式年謬例不錄元步只書退步矇未覺察自陷溺職之科云曾經侍從及宣傳官請議處允之又啓言金熙采李彬李商采等步數之幷計防牌已有成憲而今番武試違越定式木箭鐵箭之只計退步俱極可駭請以此照律敎以後勿違越受敎之意嚴飭放送又啓言監試初試二所應辦官長興奉事崔奎晶原情以爲初當應辦之任不知新定式紙品凡節依前式年已行之例御覽榜目紙品過厚致勤淑問之命云文科初試二所試官金載翼原情以爲榜目修正之時所用紙地只使依例進排不能另加察飭以致紙品之過厚云應辦官成均學正承慶恒原情以爲身爲主掌官榜目紙品不能審察目歸於過厚之科云金載翼曾經侍從請議處崔奎晶承慶恒等請幷刑推得情敎以朝令一下但當奉行之不暇有此冒禁所當各別嚴處而崔奎晶則聞是五世同居人之孫此人旣參酌則承慶恒何足責竝公罪功議區別勘放後草記金載翼則議處又啓言金載翼紙品過厚飭敎何如而今番榜目紙不遵定式極爲可駭請以此照律允之又啓言金載翼依律文杖一百收贖告身盡行追奪私罪允之敎以功減一等又啓言崔奎晶承慶恒依律文以公罪杖一百收贖放送又啓言趙弘鎭更招以爲前供中文辭短澁之說只緣衷情之惶蹙自暴辭不達意之狀而率爾信筆語涉猥越已添死罪而章疏未徹之前不得相示實是自來常典而死期將迫天奪其魄全未省覺遽示疏草諉以忘例漫漶納供旣極駭妄又甚顚錯前後罪犯皆合大何云其所納供猶事漫漶而曾經侍從請上裁敎以上裁之請有違格例
정조 18년 · 강
命昌原府使李汝節論罪一款置之重推慶尙監司趙鎭宅隨從同情諸漢令道臣分等嚴勘